作者:李中
標題:獻喬侍郎
內容:位望誰能並，當年志已伸。人間傳鳳藻，天上演龍綸。賈馬才無敵，褒雄譽益臻。除奸深繫念，致主迥忘身。諫疏縱橫上，危言果敢陳。忠貞雖貫世，消長豈由人。慷慨辭朝闕，迢遙涉路塵。千山明夕照，孤棹渡長津。杜宇聲方切，江蘺色正新。卷舒唯合道，喜慍不勞神。禪客陪清論，漁翁作近鄰。靜吟窮野景，狂醉養天真。格論思名士，輿情渴直臣。九霄恩複降，比戶意皆忻。卻入鴛鸞序，終身顧問頻。漏殘丹禁曉，日暖玉墀春。鑒物心如水，憂時鬢若銀。惟期康庶事，永要敘彝倫。貴賤知無間，孤寒必許親。幾多沈滯者，拭目望陶鈞。